**ΟΔΗΓΙΕΣ ΓΙΑ ΤΗΝ ΕΚΠΟΝΗΣΗ ΕΡΓΑΣΙΩΝ**

Στο πλαίσιο του μαθήματος μπορείτε να ενισχύσετε τον τελικό σας βαθμό ως τρεις επιπλέον μονάδες με την εκπόνηση προαιρετικής εργασίας.

Λόγω του εισαγωγικού χαρακτήρα του μαθήματος και των πολλών ειδών του λαϊκού εντέχνου λόγου που αναλύονται, σας παραθέτω κάποιες γενικές οδηγίες για την εκπόνηση προαιρετικής εργασίας.

**Α) Η εργασία σας μπορεί να είναι:**

|  |
| --- |
| *Ι) Καταγραφή ενός – ή και περισσοτέρων - από τα είδη του εντέχνου λόγου που σας ενδιαφέρει (μύθοι, παραμύθια, αινίγματα κλπ). Στην περίπτωση αυτή:*  |

**1) Αν το είδος είναι προφορικός λόγος και προέρχεται από καταγραφή με επιτόπια έρευνα:**

α) Γράφετε ορισμένες πληροφορίες για τα συμφραζόμενα της έρευνας, τον χώρο και τον χρόνο, καθώς και για τη δική σας παρουσία. Συγκεκριμένα:

* Ποιος είναι ο χώρος της έρευνας; Γράφετε μερικά στοιχεία για το χωριό/ πόλη που έχετε επισκεφτεί, για να πάρετε τις πληροφορίες σας: φυσικά το κατονομάζετε, το προσδιορίζετε γεωγραφικά, αναφέρετε των αριθμό των κατοίκων και τις παραγωγικές τους δραστηριότητες.
* Στη συνέχεια αναφέρεστε στο πώς μπήκατε στον χώρο και αν συναντήσατε δυσκολίες στην προσέγγιση των υποκειμένων της έρευνας σας: πρόκειται για τον τόπο καταγωγής σας ή για άλλη περιοχή; Πώς σας αντιμετώπισαν οι πληροφοριοδότες; Φιλικά; Με αδιαφορία; Πώς τους εντοπίσατε; Ανήκουν στο οικογενειακό ή φιλικό σας περιβάλλον ή όχι; Ποιοι χρειάστηκε, ενδεχομένως, να μεσολαβήσουν, για να τους συναντήσετε; Που έγινε η καταγραφή; Στο σπίτι τους; Σε καφενείο; Σε άλλον χώρο; Υπήρξε μια ή περισσότερες συναντήσεις; Χρησιμοποιήσατε μαγνητόφωνο; Πόσο διήρκεσε η καταγραφή; Υπήρχε ένας πληροφοριοδότης ή περισσότεροι;

β) Δηλώνετε:

* Ονοματεπώνυμο ή ψευδώνυμο του λέγοντος/-όντων
* Ηλικία- ημερομηνία Γέννησης:
* Μορφωτικό επίπεδο:
* Επάγγελμα:
* Οικογενειακή κατάσταση:
* Πώς κατονομάζει ο ίδιος το είδος που σας αφηγείται; [emic προσέγγιση ]

γ) Στη συνέχεια, αν πρόκειται για αφήγηση ζωής, παραμύθι, παράδοση και γενικά είδος κάποιας έκτασης το μαγνητοφωνείτε. Αν πρόκειται για σύντομης μορφής λόγο, όπως αίνιγμα, παροιμία κλπ μπορείτε και να το καταγράψετε απ’ ευθείας, αν και πάντα ενδείκνυται η μαγνητοφώνηση, διότι η χροιά της προφορικής ομιλίας με τους τονισμούς και τον ρυθμό είναι πολύ σημαντική. Οπωσδήποτε όμως υπάρχουν είδη, για τα οποία τα υποκείμενα της έρευνας δεν επιθυμούν τη μαγνητοφώνηση ή και πολύ δύσκολα θα μιλήσουν γι’ αυτά, π.χ ξόρκια για το ξεμάτιασμα. Σε κάθε περίπτωση πάντως δεν γινόμαστε φορτικοί και δεν πιέζουμε τους ανθρώπους να μας εκμυστηρευτούν πράγματα που δεν θέλουν.

δ) Τέλος καταγράφετε ό,τι σας έχουν αφηγηθεί **επακριβώς** με κάθε ιδιωματισμό **χωρίς** να παρεμβαίνετε και να διορθώνετε τυχόν λάθη, όπως εκφραστικά, διατύπωσης και χωρίς να κάνετε προσθήκες.

**2) Αν το είδος είναι γραπτός λόγος, δηλώνετε:**

α) Το είδος του λόγου που έχετε επιλέξει (π.χ αίνιγμα, παροιμία, σύνθημα, αστειολόγημα, παραμύθι…)

β) Τον «χώρο» από όπου το έχετε καταγράψει: εφημερίδα, περιοδικό, διαδίκτυο, έντυπη ή τηλεοπτική διαφήμιση, τοίχος κλπ.

 γ) Αν πρόκειται για έντυπο, γράφετε την ημερομηνία έκδοσης, αν πρόκειται για άλλον «χώρο», τον προσδιορίζετε με ακρίβεια: π.χ σύνθημα στον τοίχο πολυκατοικίας της οδού Χ. /στο δημόσιο κτήριο Χ/ Σε τοίχο/ έδρανο της σχολής Χ κλπ.

|  |
| --- |
| *ΙΙ) Οποιοδήποτε θέμα εμπίπτει στα ενδιαφέροντά σας, αρκεί να σχετίζεται βέβαια με το μάθημα* |

Μπορείτε επί παραδείγματι να ασχοληθείτε με έναν συγκεκριμένο μύθο σε κάποιο είδος της αρχαίας ελληνικής ή λατινικής γραμματείας (έπος, τραγωδία κλπ), με (παρα)μυθικά στοιχεία στη λογοτεχνία οποιασδήποτε περιόδου και συγγραφέα σας ενδιαφέρει, με επιρροές που έχουν δεχτεί ποιητές από το δημοτικό τραγούδι είτε ακόμη να εκπονήστε μια εργασία θεωρητικού περιεχομένου αναλύοντας είδη του εντέχνου λόγου με μοντέλα από τη γλωσσολογία (σημειολογικές, δομικές αναλύσεις κλπ).

**Β) Προδιαγραφές εργασίας**

* Σε κάθε περίπτωση -λόγω του εύρους του αντικειμένου και δεδομένου ότι ανάλογα με το είδος της εργασίας σας η έρευνα διαφοροποιείται- οφείλετε να μου δηλώσετε το θέμα που έχετε επιλέξει, ώστε να έχετε εκ μέρους μου την απαραίτητη ειδική καθοδήγηση σχετικά με την έκταση της εργασίας και τη σχετική βιβλιογραφία, αν χρειαστεί. Μπορείτε να επικοινωνήσετε μαζί μου, εκτός από το μάθημα, και ηλεκτρονικά, στο e class.
* Τις εργασίες θα μου τις παραδώσετε σε γραπτή μορφή –συνοδευόμενες και από ηχογραφημένη καταγραφή, αν υπάρχει και αν αυτό εμπίπτει στο είδος που έχετε επιλέξει.
* Οι εργασίες σας θα πρέπει να παραδοθούν τουλάχιστον μία εβδομάδα πριν από την εξέταση του μαθήματος. Φυσικά όσοι/ες θέλετε μπορείτε να τις παραδώσετε νωρίτερα° επιπλέον, όσοι/ες επιθυμείτε μπορείτε να παρουσιάσετε τις εργασίες σας στο μάθημα.
* Τέλος στο εξώφυλλο θα πρέπει να αναγράφονται τα εξής στοιχεία:

**ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ**

**ΤΜΗΜΑ: ΦΙΛΟΛΟΓΙΑΣ**

**ΜΑΘΗΜΑ: ΜΝΗΜΕΙΑ ΤΟΥ ΛΟΓΟΥ [13Ε6\_8]**

**ΔΙΔΑΣΚΩΝ: ΒΑΪΟΣ ΚΑΜΙΝΙΩΤΗΣ**

|  |
| --- |
| **ΤΙΤΛΟΣ ΕΡΓΑΣΙΑΣ**  |

**ΦΟΙΤΗΤΗΣ/ΤΡΙΑ: ………………………………**

**ΑΜ: ……………………………………..**

**ΕΞΑΜΗΝΟ: ………………………..**

**ΕΙΔΙΚΕΥΣΗ:……………………………………**

**ΚΑΛΑΜΑΤΑ 2019-2020**